《花下独酌戏效放翁体兼寄容鼎卿 其二》
明代·李之世

再酌花前酒一卮，翻因兴剧转成悲。绿杨深树莺穿处，青草陂成蛙吠时。

一阵酸风吟堕叶，几番红雨洗空枝。清愁种种痴难遣，不向花神向阿谁。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。